S-56/2017

Mál þetta, sem þingfest var og dómtekið fimmtudaginn 4. maí sl., er höfðað með ákæru lögreglustjórans á Suðurlandi þann 17. mars sl., á hendur G-kk-þgf B-kk-þgf K-kk-þgf, til heimilis að Borgarbraut 8, Grímsnes- og Grafningshreppi,

„fyrir umferðarlagabrot:

I.

með því að hafa aðfararnótt sunnudagsins 25. september 2016 ekið bifreiðinni VZ-447 vestur Suðurlandsveg við þjónustustöð Olís á Selfossi, óhæfur til að stjórna bifreiðinni örugglega vegna áhrifa tetrahýdrókannabínólsýru.

II.

með því að hafa að kvöldi miðvikudagsins 1. febrúar 2017 ekið bifreiðinni VZ-447 suður Eyrarbakkaveg við Suðurhóla á Selfossi, óhæfur til að stjórna bifreiðinni örugglega vegna áhrifa tetrahýdrókannabínólsýru.

Telst brot ákærða samkvæmt báðum liðum ákæru varða við 1. mgr., sbr. 2. mgr. 45. gr. a. umferðarlaga nr. 50, 1987, sbr. 1. mgr. 100. gr. nefndra umferðarlaga.

Þess er krafist að ákærði verði dæmdur til refsingar og til að sæta sviptingu ökuréttar samkvæmt 101. og 102. gr. umferðarlaga nr. 50, 1987 með áorðnum breytingum og til greiðslu alls sakarkostnaðar. Þá er þess krafist með vísan til 2. mgr. 107. gr. a. umferðarlaga nr. 50, 1987 að bifreiðin VZ-447 verði gerð upptæk.“

Ákærði mætti við þingfestingu málsins, ásamt K-kvk-þgf E-kvk-þgf H-kvk-þgf hdl., sem skipuð var verjandi ákærða að hans ósk. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru. Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga.

Í matsgerð frá rannsóknastofu Háskóla Íslands í lyfja- og eiturefnafræði, sem liggur frammi meðal rannsóknargagna lögreglu vegna ákæruliðar I, kemur fram að tetrahýdrókannabínólsýra hafi fundist í þvagi ákærða. Þá hafi í blóði hans mælst tetrahýdrókannabínól 1,3 ng/ml. Í matsgerð frá rannsóknastofu Háskóla Íslands í lyfja- og eiturefnafræði, sem liggur frammi meðal rannsóknargagna lögreglu vegna ákæruliðar II, kemur fram að tetrahýdrókannabínólsýra hafi fundist í þvagi ákærða, en efnið hafi ekki verið í mælanlegu magni í blóði hans. Um málavexti að öðru leyti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði hefur ákærði sex sinnum áður sætt refsingu. Þann 6. mars 2014 lauk ákærði tveimur málum hjá lögreglu með sektargerð, þar sem honum var í báðum tilvikum gerð sekt vegna aksturs undir áhrifum ávana- og fíkniefna, auk þess sem hann var sviptur ökurétti. Þann 26. júní sama ár var ákærða gerð sekt samskonar brots auk þess sem hann var sviptur ökurétti, en var þar um hegningarauka að ræða. Þann 1. júlí 2014 var ákærða gerð sekt vegna aksturs undir áhrifum fíkniefna, sem og aksturs sviptur ökurétti, auk þess sem hann var þá sviptur ökurétti. Loks var ákærða þann 10. nóvember 2016 gert að sæta fangelsi í 30 daga, vegna aksturs undir áhrifum fíkniefna, auk þess sem hann var sviptur ökurétti ævilangt. Brot ákærða samkvæmt ákærulið I, er framið fyrir uppkvaðningu síðastgreinds dóms og verður ákærða því nú að hluta dæmdur hegningarauki.

Refsing ákærða er hæfilega ákveðin fangelsi í 75 daga. Með vísan til dómvenju þykja ekki efni til að skilorðsbinda refsinguna. Með vísan til 101. og 102. gr., þó einkum 3. mgr. 101. gr. umferðarlaga nr. 50/1987, með síðari breytingum, er ævilöng svipting ökuréttar ákærða áréttuð. Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 205.385 kr. Rétt er að geta þess að verjandi ákærða afsalaði sér þóknun í málinu.

Samkvæmt framlögðu sakavottorði hafði ákærði fimm sinnum fyrir brot það sem lýst er í ákærulið II, og fjórum sinnum fyrir brot það sem lýst er í ákærulið I, verið dæmdur eða gengist undir refsingu fyrir akstur undir áhrifum fíkniefna, þar sem hann var jafnframt sviptur ökurétti. Ákærði er nú fundinn sekur um brot gegn sama ákvæði og hann sviptur ökurétti vegna þess. Að framansögðu virtu þykja uppfyllt skilyrði 2. mgr. 107. gr. a. umferðarlaga nr. 50/1987. Með vísan til þessa og að því virtu að framangreint ákvæði laganna er ófrávíkjanlegt ber að fallast á kröfu ákæruvaldsins um upptöku framangreinds ökutækis líkt og greinir í dómsorði.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, G-kk-nf B-kk-nf K-kk-nf, sæti fangelsi í 75 daga.

Ákærði er sviptur ökurétti ævilangt.

Ákærði greiði sakarkostnað samtals, 205.385 krónur.

Gerð eru upptæk bifreiðin VZ-447.

S-kvk-nf I-kvk-nf